
Válás utáni gyászfolyamatok Kapcsolatok újrarendeződése, megoldási stratégiák, a rendeződés útjai.



Kutatásom a válás utáni gyászfolyamatokról, és a kapcsolatok újrarendeződéséről szól. Maga a válás gyakran kutatott téma. Szociális értelemben, és lélektanilag több esetben foglalkoznak vele. Amiről kevés szakirodalom született, az maga a válás kríziséből való felépülési folyamat, évek távlatából visszatekintve. Úgy gondolom, ekkor már objektívebben láthatóak az egyén, illetve az ex-házastárs interakciói. Kutatásom fő kérdései:
- 1.Hogyan épülnek fel a válás résztvevői?
- 2.Milyen külső és belső erőforrásokra támaszkodhatnak?
- 3.Mennyi idő szükséges a lélektani és az egzisztenciális krízisből való kilábaláshoz?
A válás jogi, pszichológiai, illetve szociológiai problémákat vet fel. Dolgozatomban érintőlegesen mindegyik aspektusára kitérek majd, azonban főleg a lélektani dimenzióit vizsgálom a válás krízisének. Hólabda mintavétellel választottam ki interjúalanyaimat. Interpretatív fenomenológiai módszerrel, narratív interjúk alapján vizsgáltam 4 alanyt a házasságuk megromlásáról, annak folyamatairól, és megküzdési stratégiákról. Az ő egyedi élettörténeteiket elemeztem az IPA módszerével, és arra voltam kíváncsi, milyen fő-és altémák bontakoznak ki belőlük, illetve az ezekből kidomborodó tematikák reflektálnak-e a szakirodalomban leírtakra. Az interjúk előtt tájékoztattam őket, milyen részletekre fogok figyelni különös tekintettel, monológjuk hallgatása közben. Elmondtam, hogy kíváncsi vagyok azoknak a személyeknek a kilétére, akikre támaszkodhattak, illetve hogy szakaszolják felépülési folyamataikat. Pl. melyik krízissel küzdöttek meg először, majd ezek után hogyan folytatódott a felépülési folyamat?
Alanyaimat "A" "B" "C" "D"-ként neveztem el. Élettörténeteiket E/3-ban foglaltam össze lerövidítve. Esetismertetésben prezentáltam az interjúk tartalmi kivonatát. Annak érdekében, hogy a szöveg élővé váljon, 1-1 mondatot szó szerinti illusztrációként helyeztem be a szövegbe.



